Mikið var um dýrðir í hátíðarsal IÐNÓ , mánudaginn 2. desember , þegar IÐNÚ útgáfa fagnaði 70 ára afmæli sínu . Þar voru saman komnir boðsgestir úr ýmsum áttum sem eiga það sameiginlegt að hafa komið að starfsemi IÐNÚ með einum eða öðrum hætti í gegnum tíðina . Upphaf námsbókaútgáfunnar má rekja til frumkvöðla iðnskólanna sem komu saman árið 1948 og settu á fót Samband iðnskóla á Íslandi , forvera IÐNMENNTAR . Ári síðar var Iðnskólaútgáfan stofnuð , nú IÐNÚ útgáfa , og að henni standa í dag 13 iðn - , tækni - og verkmenntaskólar víðs vegar um landið . Dagskrá afmælisfagnaðarins samanstóð af nokkrum fræðandi og skemmtilegum erindum auk tónlistaratriða . Kór Kvennaskólans í Reykjavík söng jólalög og Már Gunnarsson , tónlistarmaður ogafreksíþróttamaður , lék frumsamin lög á píanó og söng við mikinn fögnuð viðstaddra . Veislugestum gafst svo færi á að bragða á dýrindis veitingum sem bakaranemar frá Menntaskólanum í Kópavogi reiddu fram . Yfirskrift erinda var mikilvægi þess að vel sé staðið að útgáfu á ritrýndu námsefni fyrir fagfólk framtíðar . Hildur Ingvarsdóttir , skólameistari Tækniskólans stýrði dagskrá . Fyrstur tók til máls Ársæll Guðmundsson , stjórnarformaður IÐNMENNTAR og skólameistari Borgarholtsskóla . Hann fór yfir 70 ára sögu IÐNÚ og þær breytingar sem skólasamfélagið stendur frammi fyrir í dag . Heiðar Ingi Svansson , framkvæmdastjóri IÐNÚ útgáfu , ávarpaði næst samkomuna og varpaði ljósi á núverandi starfsemi IÐNÚ auk þess sem hann kynnti gagnvirkar vefbækur fyrir gestum . Ásgeir Þór Tómasson , fagstjóri í bakaraiðn , sagði frá tilurð Bakarabókarinnar , sem er viðamesta kennsluefni fyrir bakaraiðn sem komið hefur út á íslensku og IÐNÚ gefur út sem vefbók . Marín Björg Jónasdóttir , sviðsstjóri iðn - og starfsnáms í Borgarholtsskóla , flutti því næst stutt erindi um hvernig námsefni hefur áhrif á gæði iðn - og starfsnáms . Að lokum fræddi Vilhjálmur Hilmarsson frá Samtökum iðnaðarins gesti um hve mikil þörf er á fólki með iðn - , tækni - og starfsmenntun og lagði áherslu á að ábyrgð menntakerfisins hafi ef til vill aldrei verið meiri ef íslenskt samfélag á að standast samanburð við önnur lönd . Starfsmenntun er og hefur ávallt verið einn af hornsteinum íslensks velferðarsamfélags og útgáfa á vönduðu námsefni er þar mikilvægur hlekkur . 70 ára saga IÐNÚ varpar ljósi á ólíkar leiðir sem hafa verið farnar í þeim tilgangi að efla og styrkja menntun í iðn - , tækni - og verknámsgreinum . Það er von IÐNÚ að með öflugum tengslum og samstarfi við skólana verði námsefnisútgáfa markviss og framtíð útgáfunnar gjöful fyrir skólasamfélagið og fagfólk framtíðarinnar .